text: Acció Feminista exigeix garantir l'avortament "legal, segur i gratuït" | BonDia Diari digital d'Andorra.
  El 8 de març del 2018, Acció Feminista va fer la seva primera convocatòria a la plaça Lídia Armengol.
  Dl., 27/09/2021 - 21:23
  Acció Feminista torna a reivindicar la despenalització de l'avortament i exigeix que abans del 28 de setembre de l'any que ve "Andorra ja no sigui un dels tres únics estats europeus que no respecten el dret a decidir de les dones, sinó que ja formi part dels que garanteixen l'avortament legal, segur i gratuït. Volem que sigui llei".
  Així ho exposen en el manifest fet públic avui coincidint amb el Dia d'acció global per un avortament legal i segur i en el qual aprofiten per remarcar que el cap de setmana passat San Marino va aconseguir, "amb una rotunda victòria del sí mitjançant referèndum", la legalització de l'avortament en les dotze primeres setmanes de gestació i en embarassos més avançats en el cas que la vida de la mare estigui en perill o el fetus presenti anomalies. D'aquesta manera, recorden que el Principat és, juntament amb Malta i el Vaticà, "l'últim reducte europeu que penalitza l'avortament".
  L'entitat referma la seva petició, recollida en el manifest fundacional, d'assolir la despenalització de l'avortament per terminis de manera lliure, "perquè el cos de les dones ens pertany només a les dones i, per tant, hauríem de ser nosaltres les úniques amb dret a decidir sobre la nostra llibertat sexual i reproductiva".
  Segons Acció Feminista, la legislació actual "nega aquest dret i exerceix una autoritat violenta i patriarcal sobre el cos de les dones [...], sense que cap altra llei exerceixi un control similar sobre el cos dels homes". Consideren que en prioritzar la vida d'un ésser no nat per sobre de la de les dones, "les exclou" del dret a la vida recollit a la Constitució. "Estimem la vida, i per això volem que es desenvolupi en plenes garanties de dignitat, seguretat i llibertat".
  Des de l'entitat es remarca que "penalitzar l'avortament només criminalitza les dones, obligant-les a fer-ho lluny de casa seva, i precaritza encara més les que no tenen els mitjans o recursos suficients per fer-ho", per la qual cosa demanen la possibilitat de fer-ho al país. Per tot plegat exigeixen un "pas endavant" del Govern en matèria de legislació perquè l'adeqüi als convenis ratificats. Igualment titllen de "paternalistes i hipòcrites" els arguments amb què es tracta d'impedir-ho.